Twee vas oor Jayde Panayiotou se moordJayde en haar man Christopher. Foto: Facebook Brig. Marinda Mills, woordvoerder van die polisie, het gesê ŉ 31-jarige man is vroeër die week in hegtenis geneem en sal vandag in die Port Elizabeth-landdroshof verskyn. Die ander verdagte, ŉ 28-jarige man, is laat Woensdagaand in hegtenis geneem en sal Maandag in die Port Elizabeth-landdroshof verskyn. Volgens Mills was roof nie die motief vir die moord nie. Geen verdere inligting is bekend gemaak nie. Die Son berig intussen een van die verdagtes is ŉ familielid en dat dit ŉ huurmoord was. Mills kon egter nie onmiddellik vir kommentaar bereik word om die bewerings te bevestig nie. Panayiotou se liggaam is verlede week Woensdag in ŉ “afgeleë gebied” naby die Kwanobuhle-township buite Uitenhage gevind, nadat sy vermoedelik verlede Dinsdag buite die Stellen Glen-veiligheidskompleks in Kabega Park ontvoer is. Sy het gestaan en wag vir haar vriendin saam met wie sy werk toe sou ry, maar het verdwyn voordat haar vriendin opgedaag het. Klik hier vir alle vorige berigte oor Jayde Panayiotou op Maroela Media.